**FORBØNN I FINNSNES MISJONSFORSAMLING**

Hellige og barmhjertige Gud og far, takk for at du skapte mennesket i ditt bilde og at alle er dyrebar i dine øyne. Du vet om menneskets fall og vår synd mot deg. Vi takker og priser deg at du sendte din egen kjære sønn til soning for alle våre synder.

Allmektige Gud, vi ber i Jesu navn for oss i Finnsnes Misjonsforsamling. La ditt ord bli forkynt klart og rent. Gjør Ordet levende for oss ved din Ånd. La de små som har blitt døpt her og alle barn i vår forsamling vokse opp i en sann tro på deg. Gi nåde og visdom til de som har ansvar for barnegruppene.

Gode Gud og Far, vi ber for ditt folk, Israel, for månedens misjonsland (…) og for misjonærene våre: Benjamin, Alf Ivar, Tone og Ole Bjarne Tråsdahl. Vi ber for de som forkynner ditt ord, for lederteamet i regionen og for institusjonene våre. Gi frimodighet i tjenesten og visshet på din nåde i Jesus Kristus.

Gi fred på jorden og fred i hjertene. Se i nåde til vårt land. Bevar vår konge og hans hus. Gi visdom til alle som har myndighet og ansvar i samfunnet.

Hjelp oss i de mange valg i livet. Vern ekteskap og hjem. Gi hjelp og trøst til de som på en særlig måte har det vanskelig i livet.

(fri bønn, forbønn)

I Jesu Kristi navn ber vi til deg, vår Gud og Far. AMEN